6. โครงการในอนาคต

บริษัทมีแผนธุรกิจในการเพิ่มประสิทธิภาพการผลิตของท่อเหล็กและเหล็กโครงสร้างรูปตัวซี
โดยการลงทุนในโรงงานแห่งใหม่ และการเพิ่มผลิตภัณฑ์ใหม่ คือ ท่อเหล็กขนาดใหญ่
รวมถึงการเพิ่มช่องทางการจัดจำหน่าย ซึ่งมีรายละเอียดดังนี้

1.  การลงทุนในโรงงานแห่งใหม่

ตามแผนธุรกิจของบริษัทที่วางไว้
สำหรับการเพิ่มประสิทธิภาพในการผลิตท่อเหล็กและเหล็กโครงสร้างรูปตัวซี
บริษัทจำเป็นต้องหาพื้นที่ในการสร้างโรงงานแห่งใหม่
เนื่องจากความคับแคบของพื้นที่ใช้สอยในบริเวณบริษัทและพื้นที่ใช้สอยของบริษัท เอส ที ซี สตีล
จำกัด ซึ่งเป็นบริษัทย่อย ทำให้บริษัทจำเป็นต้องหยุดเครื่องจักรสำหรับการผลิตบางเครื่อง
และปรับพื้นที่ดังกล่าวเพื่อวางสินค้าสำเร็จรูปแทน จากความจำเป็นดังกล่าวข้างต้น
ในเดือนพฤษภาคม 2549 บริษัทจึงลงทุนซื้อทรัพย์สิน มูลค่ารวม 105 ล้านบาท
จากธนาคารทหารไทย จำกัด (มหาชน) ซึ่งประกอบด้วย ที่ดิน จำนวน 16 แปลง ตั้งอยู่ที่
ถนนฉะเชิงเทรา-สัตหีบ (ทล.331) กม. 28.5 ตำบลสระสี่เหลี่ยม อำเภอพนัสนิคม จังหวัดชลบุรี
มีเนื้อที่รวม 100 ไร่ 85 ตารางวา พร้อมอาคารโรงงาน 1 หลัง และอาคารสำนักงาน 2 ชั้น 1
หลัง และเครื่องจักรอุปกรณ์ โดยโรงงานที่ชลบุรี มีพื้นที่ใช้สอยประมาณ 11,500 ตารางเมตร
ซึ่งบริษัทจะใช้พื้นที่ของโรงงานบางส่วนสำหรับติดตั้งเครื่องจักรสำหรับการผลิตท่อเหล็กและเครื่องจักรสำหรับการผลิตเหล็กโครงสร้างรูปตัวซี
ที่บริษัทจำเป็นต้องหยุดเครื่องจักร
เนื่องจากความคับแคบของพื้นที่ใช้สอยในโรงงานที่สมุทรปราการและโรงงานของบริษัทย่อย
รวมถึงบริษัทจะนำเครื่องจักรอุปกรณ์บางชนิดที่บริษัทซื้อมาจากธนาคารทหารไทย จำกัด (มหาชน)
เช่น เครนสำหรับการยกสินค้า ตู้ควบคุมไฟฟ้า เป็นต้น มาปรับปรุงและติดตั้งเพิ่ม
สำหรับเครื่องจักรอุปกรณ์ส่วนที่เหลือที่บริษัทซื้อควบมากับที่ดิน อาคาร จากธนาคารทหารไทย จำกัด
(มหาชน) บริษัทมีโครงการจะจำหน่ายออกไป ซึ่งบริษัทตั้งเป็นสินทรัพย์ไม่หมุนเวียนในงบดุล ณ วันที่
31 ธันวาคม 2549 รายการเครื่องจักรและอะไหล่รอการขาย จำนวน 18.01 ล้านบาท
ดังนั้นเมื่อบริษัทติดตั้งเครื่องจักรทุกอย่างเรียบร้อย โรงงานแห่งใหม่ที่ชลบุรี
จะมีกำลังการผลิตรวมของท่อเหล็กขนาด 0.5 นิ้ว- 4.0 นิ้ว เท่ากับ 30,000 ตันต่อปี
และมีกำลังการผลิตรวมของเหล็กโครงสร้างรูปตัวซี เท่ากับ 24,000 ตันต่อปี
ส่วนพื้นที่ที่เหลือของโรงงานแห่งใหม่นี้ บริษัทจะทำการสร้างอาคารโรงงานอีก 1 อาคาร
สำหรับการผลิตท่อเหล็กขนาดใหญ่ ซึ่งเป็นผลิตภัณฑ์ใหม่ของบริษัทด้วย

2.  การเพิ่มผลิตภัณฑ์ใหม่

ตามแผนธุรกิจสำหรับการเพิ่มผลิตภัณฑ์ใหม่ คือ การผลิตและจำหน่ายท่อเหล็กขนาดใหญ่
มีขนาดความกว้างตั้งแต่ 6 นิ้วจนถึง 20 นิ้ว มีกำลังการผลิตเฉลี่ยเต็มที่ เท่ากับ 120,000 ตันต่อปี
ซึ่งการผลิตท่อเหล็กขนาดใหญ่
เป็นการเพิ่มขนาดของผลิตภัณฑ์ท่อเหล็กของบริษัทให้มีความครบถ้วนตามที่ลูกค้าต้องการ
เนื่องจากบางครั้งเมื่อลูกค้าของบริษัทต้องการท่อเหล็กที่มีขนาดเกินกว่าที่บริษัทผลิตได้
บริษัทจำเป็นต้องจัดซื้อจากผู้ผลิตอื่นมาจำหน่าย เครื่องจักรสำหรับการผลิตท่อเหล็กขนาดใหญ่นี้
เป็นเครื่องจักรที่ใช้งานอยู่ในปัจจุบัน เป็นเทคโนโลยีการผลิตของญี่ปุ่น มีอายุการใช้งานได้อีกกว่า
20 ปี ซึ่งบริษัทสั่งซื้อจาก UNION ENGINEERING COMPANY LIMITED
ผลิตภัณฑ์ท่อเหล็กขนาดใหญ่ใช้สำหรับอุตสาหกรรมต่าง ๆ เช่น อุตสาหกรรมท่อส่งน้ำมัน
อุตสาหกรรมก่อสร้าง เป็นต้น

3.  การเพิ่มช่องการจัดจำหน่าย

จากที่ตั้งของโรงงานแห่งใหม่นี้ ซึ่งตั้งอยู่ที่ถนนฉะเชิงเทรา-สัตหีบ (ทล.331) กม. 28.5
ตำบลสระสี่เหลี่ยม อำเภอพนัสนิคม จังหวัดชลบุรี เป็นทำเลที่ตั้งที่มีความเหมาะสมในหลาย ๆ ด้าน
เนื่องจากมีระยะการขนส่งใกล้เมื่อเทียบกับระยะการขนส่งมายังโรงงานในปัจจุบัน
ทั้งจากโรงงานผู้ผลิตเหล็กแผ่นรีดร้อนชนิดม้วนที่ตั้งในบริเวณภาคตะวันออก
และจากโรงงานผู้บริโภคที่เป็นลูกค้าของบริษัทซึ่งตั้งในบริเวณนิคมอุตสาหกรรมต่าง ๆ
ในบริเวณดังกล่าว รวมถึงโรงงานแห่งใหม่นั้น
จะทำให้บริษัทสามารถให้บริการเพิ่มขึ้นกับลูกค้าที่อยู่ในบริเวณภาคตะวันออก
และภาคตะวันออกเฉียงเหนือของประเทศไทยได้ด้วย

ในการลงทุนตามแผนธุรกิจที่บริษัทวางไว้
บริษัทได้ซื้อที่ดินและอาคารโรงงานเรียบร้อยแล้วภายในไตรมาส 3 ปี 2549
การก่อสร้างอาคารและการติดตั้งเครื่องจักรสำหรับการผลิตท่อเหล็กขนาดใหญ่
จะเรียบร้อยภายในไตรมาส 4 ปี 2550
โดยบริษัทใช้เงินลงทุนสำหรับการซื้อที่ดินและอาคารโรงงาน จำนวน 105 ล้านบาท
การก่อสร้างอาคารสำหรับผลิตภัณฑ์ใหม่ จำนวนประมาณ 260 ล้านบาท
และการสั่งซื้อเครื่องจักรสำหรับการผลิตท่อเหล็กขนาดใหญ่ จำนวนประมาณ 6.5
ล้านเหรียญสหรัฐอเมริกาหรือเทียบเท่าประมาณ 260 ล้านบาท ปัจจุบัน
บริษัทได้ชำระค่าที่ดินที่บริษัทซื้อจากธนาคารทหารไทย จำกัด (มหาชน) เรียบร้อยแล้ว
และได้ชำระค่าเครื่องจักรสำหรับผลิตภัณฑ์ใหม่แล้วบางส่วน
โดยใช้แหล่งเงินจากเงินกู้ยืมจากนักลงทุนประเภทสถาบันในรูปของตั๋วสัญญาใช้เงิน
และเมื่อบริษัทได้รับเงินจากการเสนอขายหุ้นสามัญเพิ่มทุนในครั้งนี้
บริษัทจะนำเงินส่วนหนึ่งมาชำระเงินกู้ดังกล่าว